‘Die pad na selfbestuur’: Daar is altyd ’n toekomsFlip Buys, voorsitter van die Solidariteit Beweging (Foto: Reint Dykema) Flip Buys skryf in die aanvang van die tweede hoofstuk van sy boek Die pad na selfbestuur dat Suid-Afrika nie tans op ’n goeie plek is nie. Ons almal weet dit. Die politiek is deurmekaar, die ekonomie pap, misdaad vier hoogty, protesoptogte ontwrig die land, en die staat verval stuk-stuk. Buys skryf: “Die prentjie lyk vir baie mense donker, en talle wonder of daar nog vir hulle ’n toekoms in Suid-Afrika is”. Buys volg egter in hierdie hoofstuk van sy boek die Britse staatsman Winston Churchill se raad wat gesê het dat hoe verder jy in die toekoms wil sien, hoe verder moet jy in die verlede terugkyk. Buys pak dan die omwentelings en veranderinge wat die wêreld en Suid-Afrika die afgelope 200 jaar of wat ervaar het om te probeer wysraak wat die lesse is wat Afrikaners daaruit kan leer. (Grafika: Verskaf) Uiteindelik kom Buys by die slotsom uit dat die verlede ons wys dat daar altyd ’n toekoms is. Dit is dus die grondslag waarop Buys sy hele filosofie bou: “Die grootste uitdaging vir Afrikaners is om hul oorspronklike politieke verbeelding in te span en verby die huidige werklikheid ’n nuwe toekoms raak te sien. Afrikaners kan self hul toekoms bepaal deur die skep van sterk organisasies en aktiewe deelname aan die vorming van ’n toekoms gekenmerk deur vryheid, veiligheid en voorspoed. Die enigste voorspelbare toekoms is een wat self gebou word.” Kom luister saam na Martin Jansen se voorlesing van dié hoofstuk uit Die pad na selfbestuur.